Nuwe verhoor vir pa ná baba in warm motor sterfJustin Harris by sy seuntjie, Cooper. (Foto: Facebook) ŉ Pa van Georgia in die VSA kan nou ŉ nuwe verhoor kry nadat hy vroeër op aanklagte van moord en kindermishandeling skuldig bevind is. Justin Harris (41) is in November 2016 op agt aanklagte teen hom skuldig bevind – waaronder kwaadwillige moord – nadat hy sy 22 maande oue seuntjie, Cooper, ure lank in ŉ warm motor gelos het. Die kind is as gevolg daarvan dood. ABC News berig die hof het Harris destyds tot lewenslange tronkstraf gevonnis, asook ŉ bykomende 32 jaar vir ander misdade, waaronder seksuele oortredings. Die appèlhof in Georgia het egter Harris se skuldigbevinding aan die moord en kindermishandeling van sy seun Woensdag omgekeer. Dit beteken dat hy nou op ŉ nuwe verhoor in verband met dié aanklagte geregtig is. Die regters van dié hoogste hof het almal saamgestem dat daar genoeg bewyse is om die skuldigbevindings teen Harris te staaf, maar dat baie van die bewyse wat aan die jurie voorgelê is, nie in die hof toegelaat moes word nie. Dit hou verband met Harris se seksuele aktiwiteite en kon die jurie bevooroordeeld gemaak het. Die hof het egter in sy skuldigbevinding teen Harris volstaan met drie seksverwante oortredings wat teenoor ŉ 16-jarige meisie gepleeg is. Harris het ook nie appèl teen dié uitsprake aangeteken nie. CBS News het Harris se regsverteenwoordiger om kommentaar genader, maar kon hom nie bereik nie. Aanklaers het destyds aangevoer dat Harris ongelukkig was in sy huwelik en sy seun met opset vermoor het om homself “te bevry”. Dié teorie is onder meer gestaaf deur bewyse van Harris se deelname aan verskeie buite-egtelike seksuele aktiwiteite. Hierdie bewyse het grafiese seksuele foto’s en boodskappe tussen Harris en ander vroue ingesluit, asook bewyse van afsprake waar Harris seks met verskillende vroue gehad het. Die hof het beslis dat dié soort bewyse die jurie se siening van wie Harris as mens is nadelig kon beïnvloed, nadat hulle hom reeds as ŉ man uitgebeeld het wat sy seun kwaadwillig en opsetlik in dodelike hittetoestande gelos het. Harris het destyds gesê dat hy vergeet het om sy seun op pad werk toe by die kleuterskool af te laai. Hy het in dié stadium as ŉ webontwikkelaar vir die maatskappy Home Depot in Atlanta gewerk. Toe hy by die werkplek uitklim, het hy Cooper in sy karstoeltjie in die motor gelos. Die seuntjie is dood nadat hy ongeveer sewe uur lank in die hittige motor moes sit. Temperature het op dié betrokke dag byna 27 ˚C bereik. Harris se regspan het hom in die hof as ŉ liefdevolle pa beskryf en gesê dat die kind se dood ŉ tragiese ongeluk was. Hulle het ook aangevoer dat Harris gedurende hierdie tyd baie vergeetagtig en deurmekaar was. Altesaam 70 getuies het in die verhoor teen Harris getuig, van wie 52 vir die staat. Die staat voer aan dat Harris ŉ koelbloedige moordenaar is wat sy eie kind vermoor het om sy verantwoordelikhede te ontduik. ŉ Nuwe verhoordatum is nog nie bekendgemaak nie.